C 125/418
SL
Uradni list Evropske unije
5.4.2023
sreda 14. septembra 2022
(47y)
‚energijska učinkovitost na prvem mestu‘ pomeni energijsko učinkovitost na prvem mestu, kot je opredeljena v točki 18 člena 2 Uredbe (EU) 2018/1999;
(47z)
‚hibridno sredstvo za obnovljive vire na morju‘ pomeni sredstvo za prenos z dvojnim namenom, in sicer za povezavo proizvodnje energije iz obnovljivih virov na morju in povezavo dveh ali več trgovalnih območij;
(47aa) ‚daljinsko ogrevanje in hlajenje na podlagi obnovljivih virov‘ pomeni energijsko zelo učinkovite sisteme daljinskega ogrevanja in hlajenja, ki uporabljajo zgolj energijo iz obnovljivih virov;
(47ab) ‚primarna lesna biomasa‘ pomeni ves okrogli les, posekan ali kako drugače pridobljen in odstranjen.
Zajema ves les, pridobljen z odstranitvijo, tj. količine, odstranjene iz gozdov, vključno z lesom, pridobljenim zaradi naravne umrljivosti ter s posekom in sečnjo.
Vključuje ves les, odstranjen z lubjem ali brez njega, vključno z lesom, odstranjenim v okrogli obliki ali razcepljenim ali grobo obtesanim lesom ali lesom v drugi obliki, na primer veje, korenine, štori in drevesni izrastki (kadar se pospravljajo) in les, ki je grobo oblikovan ali zašiljen.
Ne vključuje lesne biomase, pridobljene s trajnostnimi ukrepi za preprečevanje požarov v naravi na območjih z visokim tveganjem za požare, lesne biomase, pridobljene iz ukrepov za varnost v cestnem prometu ter lesne biomase, pridobljene iz gozdov, ki so jih prizadeli aktivni škodljivci ali bolezni, da se prepreči njihovo širjenje, hkrati pa čim bolj zmanjšuje pridobivanje lesa in ščiti biotsko raznovrstnost, kar vodi v bolj raznolike in odporne gozdove, in temelji na smernicah Komisije; [Sprememba 42]
(47ac) ‚obnovljivi vodik‘ pomeni vodik, pridobljen z elektrolizo vode (v elektrolizatorju na električni pogon iz obnovljivih virov) ali reformingom bioplina ali biokemično pretvorbo biomase, če je to v skladu s trajnostnimi merili iz člena 29 Direktive (EU) 2018/2001 Evropskega parlamenta in Sveta;
(47ad) ‚gozdni nasad‘ pomeni zasajeni gozd, s katerim se intenzivno gospodari in pri sajenju in zrelosti sestoja izpolnjuje vsa naslednja merila: ena ali dve vrsti, enakomeren starostni razred in enakomeren razmik.
Vključuje hitro rastoče nasade za les, vlakna in energijo ter izključuje gozdove, zasajene za zaščito ali obnovo ekosistemov, pa tudi gozdove, vzpostavljene s sajenjem ali sejanjem, ki so glede zrelosti sestoja podobni ali bodo podobni naravni obnovi gozdov;
(47ae) ‚zasajeni gozd‘ pomeni gozd, sestavljen pretežno iz dreves, vzpostavljenih s sajenjem in/ali namerno setvijo, če se pričakuje, da bodo posajena ali posejana drevesa predstavljala več kot petdeset odstotkov rastočega staleža ob zrelosti; vključuje panjevce z dreves, ki so bila prvotno posajena ali posejana;“; ▌
(47af) ‚osmotska energija‘ pomeni energijo, ki naravno nastaja zaradi razlike v koncentraciji soli med dvema tekočinama, običajno sladko in slano vodo;
(47ag) ‚sistemska učinkovitost‘ pomeni energetski sistem, ki stroškovno učinkovito združuje spremenljive obnovljive vire in povečuje vrednost prožnosti na strani povpraševanja za optimizacijo prehoda na podnebno nevtralnost, merjeno z zmanjšanjem sistemskih naložb in operativnih stroškov, emisij toplogrednih plinov in uporabe fosilnih goriv v vsaki nacionalni mešanici energetskih virov;
(47ah) ‚hibridna elektrarna na obnovljive vire‘ pomeni kombinacijo dveh ali več tehnologij za proizvodnjo energije iz obnovljivih virov, ki imajo isto povezavo na omrežje in lahko vključujejo tudi skladiščne zmogljivosti;
(47ai) ‚projekt shranjevanja energije na isti lokaciji‘ pomeni projekt, ki zajema objekt za shranjevanje energije in objekt za proizvodnjo energije iz obnovljivih virov, priključena na isto točko dostopa do omrežja.